DG van binnelandse sake voorlopig geskorsMkuseli Apleni, direkteur-generaal van binnelandse sake (Foto: ANA) Mkuseli Apleni, direkteur-generaal van binnelandse sake, is Maandag voorlopig geskors. Die departement van binnelandse sake het in ŉ kort verklaring namens minister Hlengiwe Mkhize bevestig Apleni is voorlopig geskors. Die departement het geen besonderhede verskaf oor die redes vir Apleni se skorsing nie. Apleni het LP’s vroeër vanjaar warm onder die kraag gehad nadat hy nie by ŉ parlementêre vergadering oor die toekenning van vervroegde burgerskap aan lede van die Gupta-familie teenwoordig was nie. LP’s het gesê Apleni asook Malusi Gigaba, voormalige minister van binnelandse sake, moet bewys dat die departement onpartydig en binne die raamwerk van die wet opgetree het toe hy burgerskap aan die Guptas toegeken het. Dit is nie duidelik of Apleni se skorsing met die toekenning van die Guptas se burgerskap verband hou nie. Meer inligting volg.